Návrh Rozhodnutia Európskeho Parlamentu a Rady, ktorým sa opravuje smernica 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu (predložený Komisiou) /* KOM/2006/0340 v konečnom znení - COD 2006/0117 */





[pic] | KOMISIA EURÓPSKYCH SPOLOČENSTIEV | Brusel, 27.6.2006 KOM(2006) 340 v konečnom znení 2006/0117 (COD) Návrh ROZHODNUTIA EURÓPSKEHO PARLAMENTU A RADY, ktorým sa opravuje smernica 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu (predložen ý Komisiou) ODÔVODNENIE 1. Smernica 2002/2/ES Smernicou 2002/2/ES Európskeho parlamentu a Rady z 28. januára 2002[1], sa zmenila a doplnila smernica Rady 79/373/EHS o uvádzaní kŕmnych zmesí do obehu[2] pokiaľ ide o ustanovenia o označovaní. Najmä v článku 1 ods. 4 smernice 2002/2/ES, ktorým sa nahrádza článok 5c smernice 79/373/EHS, sa ustanovuje povinné uvádzanie percentuálnych hmotnostných podielov kŕmnych surovín prítomných v kŕmnej zmesi pre iné zvieratá ako spoločenské zvieratá v klesajúcom poradí s toleranciou ±15% z deklarovanej hodnoty. Okrem toho sa v článku 1 ods. 1 písm. b) smernice 2002/2/ES, ktorým sa do článku 5 ods. 1 smernice 79/373/EHS dopĺňa písmeno l), vyžaduje oznámenie presných percentuálnych hmotnostných podielov kŕmnych surovín použitých v kŕmnej zmesi na žiadosť zákazníka. 2. Rozsudok Súdneho dvora zo 6. decembra 2005 Súdy Spojeného kráľovstva, Talianska a Holandska podali na Súdny dvor návrhy na začatie prejudiciálneho konania podľa článku 234 ES. Tieto návrhy sa v podstate týkajú platnosti smernice 2002/2/ES, najmä jej článku 1 bodu 1 písm. b) a bodu 4. Tieto návrhy boli podané v rámci skúmania žalôb o neplatnosť alebo o odklad právnej úpravy prijatej s cieľom prebrať napadnuté ustanovenia smernice 2002/2 do vnútroštátneho právneho poriadku, podaných výrobcami kŕmnych zmesí alebo zástupcami tohto priemyselného odvetvia. V rozsudku prijatom 6. decembra 2005[3] Súdny dvor zamietol tvrdenia predložené na napadnutie platnosti právneho základu (článok 152 ods. 4 písm. b) Zmluvy o ES), ktorý bol použitý na prijatie smernice 2002/2/ES. Súdny dvor podporil stanovisko, ktoré zastávali inštitúcie. Súd takisto zamietol argumenty predložené na napadnutie platnosti smernice s ohľadom na zásadu rovnakého zaobchádzania a nediskriminácie. Skúmaním sa nezistila žiadna skutočnosť, ktorá by mala vplyv na platnosť článku 1 ods. 4 smernice 2002/2/ES s ohľadom na dodržiavanie zásady proporcionality. Súdny dvor však rozhodol, že s ohľadom na túto zásadu bol článok 1 ods. 1 písm. b) uvedenej smernice neplatný. Podľa Súdneho dvora navyše povinnosť informovať zákazníkov na ich žiadosť o presnom kvantitatívnom zložení kŕmnej zmesi nemôže byť odôvodnená sledovaným cieľom ochrany verejného zdravia a zjavne prekročila rámec nevyhnutný na dosiahnutie tohto cieľa[4]. 3. Návrh V súlade s článkom 233 Zmluvy o ES, v ktorom sa stanovuje, že inštitúcie, ktorých akt bol vyhlásený za neplatný, sú povinné prijať nevyhnutné opatrenia v súlade s rozsudkom Súdneho dvora, sa navrhuje opraviť smernicu 2002/2/ES prostredníctvom rozhodnutia, ktoré ruší neplatné ustanovenie, t. j. článok 1 ods. 1 písm. b) uvedenej smernice. Kvôli konzistentnosti by sa mal taktiež odstrániť akýkoľvek odkaz na vypustené ustanovenie. Akýkoľvek odkaz na článok 5 ods. 1 písm. l) smernice 79/373/EHS, ktorý bol doplnený článkom 1 ods. 1 písm. b) smernice 2002/2/ES, by sa preto mal vypustiť. Týka sa to článku 1 ods. 6 smernice 2002/2/ES, ktorým sa vkladá článok 15a do smernice 79/373/EHS. Text tohto ustanovenia by sa preto mal zodpovedajúcim spôsobom upraviť. Formou predbežného návrhu je opravné rozhodnutie, pričom sa zohľadňuje zásada, že právne akty, ktorými sa mení a dopĺňa, by samotné nemali byť zmenené a doplnené, môžu však byť opravené. Navrhuje sa opraviť smernicu prostredníctvom rozhodnutia, čím sa zaručí transparentnosť a jasnosť práva Spoločenstva, a zároveň sa na členské štáty neuloží priama povinnosť zmeniť ich vnútroštátne právne predpisy, keďže sú v každom prípade povinné prijať všetky primerané opatrenia v rámci ich vnútroštátnych právnych systémov na zabezpečenie vykonania rozsudku Súdneho dvora v súlade s článkom 10 Zmluvy o ES. 2006/0117 (COD) Návrh ROZHODNUTIA EURÓPSKEHO PARLAMENTU A RADY, ktorým sa opravuje smernica 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 152 ods. 4 písm. b), so zreteľom na návrh Komisie[5], so zreteľom na stanovisko Európskeho hospodárskeho a sociálneho výboru[6], so zreteľom na stanovisko Výboru regiónov[7], konajúc v súlade s postupom stanoveným v článku 251 zmluvy[8], keďže: (1) Vo svojom rozsudku vynesenom 6. decembra 2005 v spojených veciach C-453/03, C-11/04, C-12/04 a C-194/04[9] Súdny dvor Európskych spoločenstiev vyhlásil článok 1 ods. 1 písm. b) smernice 2002/2/ES Európskeho parlamentu a Rady[10], ktorým bola zmenená a doplnená smernica Rady 79/373/EHS[11], s ohľadom na zásadu proporcionality za neplatný. Uvedeným ustanovením, v ktorom sa vyžaduje, aby výrobcovia zmesí určených pre zvieratá uviedli na žiadosť zákazníka presné zloženie kŕmnej zmesi, sa doplnilo písmeno l) v článku 5 ods. 1 smernice 79/373/EHS. (2) Podľa článku 233 zmluvy sú inštitúcie, ktorých akt bol vyhlásený za neplatný, povinné prijať potrebné opatrenia, aby vyhoveli rozsudku Súdneho dvora. (3) Smernica 2002/2/ES by sa preto mala opraviť, PRIJALI TOTO ROZHODNUTIE: Článok 1 Smernica 2002/2/ES sa opravuje takto: (1) Článok 1 ods. 1 písm. b) sa vypúšťa. (2) V článku 1 ods. 6 v znení článku 15a smernice 79/373/EES sa slová „článku 5 (1) j) a l)“ nahrádzajú slovami „ článok 5 ods. 1 písm. j)“. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Článok 3 Toto rozhodnutie je adresované členským štátom. V Bruseli Za Európsky parlament Za Radu predseda predseda [1] Ú. v. ES L 63, 6.3.2002, s. 23. [2] Ú. v. ES L 86, 6.4.1979, s. 30. Smernica naposledy zmenená a doplnená nariadením (ES) č. 807/2003 (Ú. v. EÚ L 122, 16.5.2003, s. 36). [3] Spojené veci C-453/03, C-11/04, C-12/04 a C-194-04 ABNA a i., zatiaľ neuverejnené v Zbierkach rozhodnutí Súdneho dvora a Súdu prvého stupňa. [4] Pozri najmä body 79 a 85 rozsudku. [5] Ú. v. EÚ C […], […], s. […]. [6] Ú. v. EÚ C […], […], s. […]. [7] Ú. v. EÚ C […], […], s. […]. [8] Ú. v. EÚ C […], […], s. […]. [9] ABNA a i ., zatiaľ neuverejnené v Zbierkach rozhodnutí Súdneho dvora a Súdu prvého stupňa. [10] Ú. v. ES L 63, 6.3.2002, s. 23. [11] Ú. v. ES L 86, 6.4.1979, s. 30. Smernica naposledy zmenená a doplnená nariadením (ES) č. 807/2003 (Ú. v. EÚ L 122, 16.5.2003, s. 36).